Hvad gør man ikke for en god bøf?

En 51-årig svensk mand med smag for gratis mad og drikke har nu narret sig til gratis mad i Danmark så mange gange, at Nordjyllands Politi kræver ham fremstillet og dømt.

Tricket er ganske simpelt. Han spiser og drikker, men når den hvide seddel med tallene lander på bordet, så er pengepungen tom - Eller også kommer der et simuleret hjerteanfald i vejen.

Læs også : Foregav hjerteanfald for at slippe for regning på Jensens Bøfhus

Tre gange på fem dage

I aftes på Café Luna i Aalborg skete det så igen. Da manden havde bestilt for 672 kroner mad og ville have mere, fik personalet mistanke og bad ham betale for det, han foreløbig havde indtaget. Men det kunne han ikke, fortæller vagtchef hos Nordjyllands Politi, Jan Stagsted.

- Det specielle ved ham er, at han tager rundt i hele landet og laver bedrageri. Han går ind og spiser, og så kan han ikke betale for det, han har spist.

I aftes blev svenskeren så anholdt og sat i arresten. Ifølge Jan Stagsted blev han sigtet for lignende forhold i København i fredags og i Sønderjylland i lørdags.

- Jeg har aldrig oplevet noget lignende, siger vagtchef hos Nordjyllands Politi, Jan Stagsted.

Tidligere dømt

Manden blev i september 2013 idømt indrejseforbud i i Danmark i seks år ved retten i København. Men det har altså ikke forhindret ham i at rejse ind i Danmark talrige gange og bestille mad og drikke på restauranter rundt omkring uden at kunne betale.

Så sent som i juni i år var den 51-årige mand senest på spil i Nordjylland, hvor han blandt andet fingerede et hjerteanfald på Jensens Bøfhus i Aalborg for at slippe for regningen.